
KUVENDI
Komisioni për Ekonominë, Punësimin dhe Financat

Tiranë, më 16.09.2026						       Dokument parlamentar

RAPORT
PËR VLERËSIMIN E VEPRIMTARISË SË 
AUTORITETIT TË KONKURRENCËS PËR VITIN 2025


I. HYRJE
Bazuar në nenin 103, pika 2, të Rregullores së Kuvendit, në mbledhjet e zhvilluara në datat 8 qershor dhe 16 qershor 2026, Komisioni për Ekonominë, Punësimin dhe Financat mori në shqyrtim Raportin Vjetor të punës së Autoritetit të Konkurrencës për vitin 2025, si dhe miratoi projektrezolutën “Për vlerësimin e veprimtarisë së Autoritetit të Konkurrencës për vitin 2025”. Relator për shqyrtimin e raportit u caktua Z. Elton Korreshi.
II. BAZA LIGJORE
Roli, funksionet dhe kompetencat e Autoritetit të Konkurrencës përcaktohen me ligjin nr. ligjit nr. 9121 Datë 28.07.2003 “Për Mbrojtjen e Konkurencës”, të ndryshuar. Autoriteti i Konkurrencës është organ publik, i pavarur në kryerjen e detyrave të veta dhe vepron për të siguruar një konkurrencë të lirë dhe efektive në treg në zbatim të ligjit “Për Mbrojtjen e Konkurrencës”. 
Raportit vjetor i Autoritetit të Konkurrencës për vitin 2024 është depozituar, në përputhje me përcaktimet e nenit 24, shkronja e), të ligjit nr.9121, datë 28.07.2003 “Për Mbrojtjen e Konkurrencës”, të ndryshuar dhe nenit 103, pika 2 të Rregullores së Kuvendit.
III. DISKUTIMI NË KOMISIONE
Në mbledhjen e 8 qershor, raportoi për institucionin Z. Denar Biba, Kryetar i Komisionit të Konkurrencës, i shoqëruar nga znj. Rezana Ekonomi, anëtare, z. Durim Kraja, anëtar, z. Endi Çekani, Sekretar i Përgjithshëm, znj. Anisa Buxheli, nga Drejtoria e Mbikëqyrjes së Tregjeve të Shërbimit Joprodhues.
Kryetari i Autoritetit të Konkurrencës, z. Denar Biba, paraqiti veprimtarinë e institucionit për vitin 2025. Ai theksoi se raportimi para Komisionit për Ekonominë, Financat dhe Punësimin është moment llogaridhënieje dhe reflektimi mbi sfidat e tregjeve, efektivitetin e ndërhyrjeve dhe prioritetet për vitin vijues.
Sipas raportimit, gjatë vitit 2025 Komisioni i Konkurrencës ka miratuar 104 vendime, janë realizuar 18 monitorime në tregje sensitive, përfshirë tregun e tullave të ndërtimit, MDF-së, vezëve, elektroshpiakeve, bankave, çimentos gri, parkimit në aeroport, sigurimeve, internetit në rezidenca banimi, transportit detar, shërbimeve celulare, shërbimeve spitalore, transportit urban në Kamëz, grurit, kafesë dhe produkteve të shportës ushqimore.
Autoriteti raportoi edhe për 7 procedura hetimore, ndër të cilat tregu i grumbullimit dhe shitjes me shumicë të fruta-perimeve, transporti detar ndërkombëtar, tregu me pakicë i komunikimeve celulare, aksesi në internet në rezidencat e banimit, sigurimi i jetës për kredi dhe transporti urban në Kamëz.
Për tregun e fruta-perimeve, Autoriteti raportoi se kishte konstatuar koordinim të çmimeve të blerjes nga disa ndërmarrje grumbulluese, me ndikim të padrejtë ndaj fermerëve dhe me marzhe të larta në treg. Komisioni vendosi gjobitje dhe monitorim njëvjeçar, si dhe rekomandime për Ministrinë e Financave dhe Ministrinë e Bujqësisë për reduktimin e informalitetit, mbrojtjen e fermerëve, transpozimin e direktivës përkatëse të BE-së dhe krijimin e një platforme elektronike për transparencën e çmimeve.
Për tregun e sigurimeve, u raportua për vlerësimin e marrëveshjes së bashkëpunimit ndërmjet shoqërive të sigurimit për shkëmbimin e informacionit në tregun TPL. Marrëveshja u konsiderua në përputhje me ligjin, por me kushte, detyrime dhe monitorim trevjeçar.
Për tregun celular, Autoriteti raportoi se procedura është në fazë përfundimtare dhe se vendimmarrja pritet të sjellë efekte pozitive për konsumatorët shqiptarë dhe turistët. Për sigurimin e jetës për kredi, u raportua se hetimi i thelluar është mbyllur me detyrime konkrete për bankat. Për tregun spitalor privat, u raportua mbyllja e hetimit paraprak dhe vendosja e monitorimit njëvjeçar për American Hospital SHA dhe International Hospital SHA.
Në fushën e përqendrimeve, Autoriteti raportoi 58 raste të autorizuara dhe 13 raste që nuk plotësonin kriteret ligjore. U përmend si çështje e rëndësishme autorizimi i transaksionit për përfitimin e kontrollit të shoqërisë Tring TV SHA, pas procedurës së thelluar.
Për integrimin europian, Autoriteti deklaroi se ka përmbushur planin kombëtar për integrimin europian për vitin 2025 dhe ka miratuar katër akte nënligjore të përafruara me acquis të BE-së në fushën e konkurrencës. Për vitin 2026 u evidentuan si prioritete tregu celular, hidrokarburet, prokurimet, bankat, sigurimet, farmaceutika, produktet e shportës ushqimore, transporti detar dhe tregu i kafesë.
Relatimi i raportit
Në cilësinë e relatorit, Z. Elton Koreshi paraqiti vlerësimin mbi raportin vjetor të Autoritetit. Ai evidentoi se nga 7 rekomandime të mëparshme të Kuvendit, 2 janë zbatuar, 3 janë zbatuar pjesërisht dhe 2 mbeten të pazbatuara.
Gjatë relatimit u evidentua se Autoriteti ka ndërmarrë një sërë veprimesh në drejtim të monitorimit dhe hetimit të tregjeve me rëndësi ekonomike dhe ndikim të drejtpërdrejtë te konsumatorët. Megjithatë, u theksua se raportimi vjetor duhet të kalojë nga një qasje përshkruese në një qasje më analitike, të matshme dhe krahasuese, në mënyrë që Kuvendi të ketë mundësi të vlerësojë më qartë efektivitetin e ndërhyrjeve të Autoritetit dhe ndikimin konkret të vendimmarrjes së tij në treg.
Në këtë kuadër, u nënvizua nevoja për përdorimin e indikatorëve të matshëm të performancës, përfshirë të dhëna mbi kohën e reagimit, kohëzgjatjen e trajtimit të ankesave, ecurinë e monitorimeve dhe hetimeve, rezultatet e vendimmarrjes, masat e ndërmarra dhe efektet e tyre te konsumatorët dhe operatorët ekonomikë. Gjithashtu, u evidentua nevoja që raportet e ardhshme të përfshijnë analiza më të strukturuara ekonomike mbi tregjet e monitoruara ose të hetuara, duke pasqyruar strukturën e tregut, nivelin e përqendrimit, barrierat hyrëse, sjelljen e operatorëve, dinamikën e çmimeve dhe ndikimin mbi konsumatorin fundor.
Relatori evidentoi rëndësinë e ndjekjes së hetimeve dhe monitorimeve të Autoritetit. Vendimet e Autoritetit rekomandohet të shoqërohen me mekanizma monitorimi, në mënyrë që të vlerësohet jo vetëm zbatimi formal i tyre, por edhe ndikimi real në funksionimin e tregjeve dhe në mbrojtjen e konkurrencës.
Në përfundim, relatori propozoi që veprimtaria e Autoritetit të Konkurrencës për vitin 2025 të vlerësohet pozitivisht, duke rekomanduar njëkohësisht forcimin e cilësisë së raportimit vjetor, rritjen e transparencës, përdorimin e treguesve të matshëm dhe përmirësimin e analizës mbi ndikimin konkret të ndërhyrjeve të Autoritetit në treg dhe te konsumatorët.
Diskutime
Gjatë diskutimit, u evidentua se, në disa raste ku Autoriteti ka konstatuar sjellje të mundshme antikonkurruese ose problematika në funksionimin e tregut, masat e marra duhet të jenë më proporcionale me natyrën dhe peshën e shkeljeve të konstatuara, veçanërisht kur bëhet fjalë për tregje që prekin çmimet, kostot e jetesës dhe interesin publik. U theksua nevoja që Autoriteti të trajtojë me përparësi tregjet me strukturë të përqendruar, ku ekziston rreziku i koordinimit të sjelljes së operatorëve, mungesës së transparencës, ngjashmërisë së ofertave apo rritjes së sinkronizuar të çmimeve. U kërkua që hetimet në këto tregje, të shoqërohen me vendimmarrje që prodhon efekte reale për konsumatorët.
Një tjetër çështje e ngritur lidhej me sigurimin e informacionit nga subjektet private dhe institucionet publike. Përgjigjet jo të plota, vonesat apo mungesa e informacionit mund të zgjasin hetimet dhe të cenojnë efektivitetin e ndërhyrjes së Autoritetit. Për këtë arsye, u kërkua që Autoriteti të përdorë më qartë kompetencat ligjore për sigurimin e informacionit dhe të raportojë rastet kur mungesa e bashkëpunimit pengon ose vonon procedurat hetimore.
Në përgjigje të këtyre shqetësimeve, Autoritetit sqaroi se disa hetime janë fokusuar në segmente të veçanta të zinxhirit të tregut dhe jo domosdoshmërisht në të gjithë zinxhirin deri te konsumatori fundor. U theksua se qëllimi i ndërhyrjes së Autoritetit nuk është vetëm vendosja e gjobave, por edhe korrigjimi i sjelljeve në treg dhe nxitja e ndryshimeve strukturore që përmirësojnë funksionimin e konkurrencës. Sa i takon tregjeve me ndjeshmëri të lartë për konsumatorët, u sqarua se disa procedura janë ende në vijim dhe se vendimmarrjet e pritshme synojnë të sjellin ndryshime konkrete në mënyrën se si operatorët veprojnë ndaj konsumatorëve. U evidentua gjithashtu se në disa tregje kompetencat e Autoritetit ndërthuren me ato të autoriteteve rregullatore sektoriale, çka kërkon koordinim më të mirë institucional.
Për mungesën e informacionit nga subjektet ose institucionet, Autoriteti sqaroi se ndjek zakonisht një qasje graduale, duke përsëritur kërkesat për informacion përpara vendosjes së masave ndëshkuese. Megjithatë, u pranua se mungesa e përgjigjeve nga institucionet publike ose nga subjektet tregtare mund të ndikojë në zgjatjen e hetimeve dhe në pamundësinë për të ndërtuar analiza të plota mbi kostot, çmimet dhe strukturën e tregut.
Gjatë diskutimeve, u theksua se hetimet e Autoritetit duhet të zhvillohen brenda afateve të arsyeshme, zgjatja e hetimeve, sidomos në tregje me ndjeshmëri të lartë publike, mund të sjellë pasoja të vazhdueshme për konsumatorët dhe të dobësojë perceptimin mbi efektivitetin e ndërhyrjes institucionale.
Një tjetër çështje e ngritur lidhej me raportimin vjetor të Autoritetit. U vlerësua se raporti duhet të jetë më pak përshkrues dhe më shumë analitik, duke pasqyruar qartë ndikimin konkret të vendimeve, monitorimeve dhe hetimeve në treg dhe te konsumatorët. U sugjerua që raportimi të mbështetet në instrumente më të strukturuara analitike, me qëllim vlerësimin më objektiv të performancës institucionale dhe të rezultateve të arritura.
Gjithashtu, u kërkua që Autoriteti të forcojë vëmendjen ndaj zhvillimeve të reja të tregut, përfshirë tregjet digjitale, platformat online, tregtinë elektronike dhe shërbimet që lidhen me ekonominë digjitale. U evidentua se zhvillimi i këtyre tregjeve kërkon kapacitete më të specializuara, si dhe një qasje më bashkëkohore në analizën e sjelljes së operatorëve dhe ndikimit të tyre te konsumatorët.
Në përgjigje, Autoriteti sqaroi se disa procedura janë ende në vijim dhe se çdo hetim duhet të zhvillohet brenda kufijve proceduralë të përcaktuar, pasi tejkalimi ose mosrespektimi i këtyre kufijve mund ta bëjë vendimmarrjen të cenueshme në gjykatë. U theksua gjithashtu se faktet ose zhvillimet e reja që ndodhin pas periudhës së hetimit mund të trajtohen në procedura të veçanta, por nuk mund të përfshihen automatikisht në një hetim ekzistues.
Lidhur me formatin e raportimit, u pranua se raporti mund të përmirësohet më tej, me qëllim pasqyrimin më të qartë të rezultateve dhe ndikimit të veprimtarisë së Autoritetit. U evidentua gjithashtu se institucioni përballet me kufizime të kapaciteteve njerëzore dhe profesionale, çka ndikon në mundësinë për të realizuar analiza të thelluara ex-post mbi ndikimin ekonomik të çdo vendimmarrjeje.
Sa i takon rekomandimeve ndaj institucioneve publike, u pranua se një pjesë e tyre nuk marrin përgjigje ose nuk merren në konsideratë në masën e duhur. Kjo u evidentua si një problem që ndikon në efektivitetin e ndërhyrjes së Autoritetit dhe në ndjekjen e mëtejshme të masave të rekomanduara. Për këtë arsye, u theksua nevoja për forcimin e mekanizmave të bashkëpunimit ndërinstitucional dhe të raportimit mbi statusin e zbatimit të rekomandimeve.
Në diskutime u ngrit edhe shqetësimi për tregje të reja ose në zgjerim, ku dyshohet për veprimtari informale, tarifa nën kosto ose konkurrencë të pandershme ndaj operatorëve të rregullt. U theksua se informaliteti dhe mungesa e të dhënave zyrtare mund ta vështirësojnë ndërhyrjen e Autoritetit, pasi hetimi kërkon informacion të administruar nga institucionet përgjegjëse dhe evidentim formal të operatorëve që ushtrojnë veprimtari në treg.
Gjatë seancës u diskutua dhe për funksionimin e tregut audioviziv me pagesë dhe për ndikimin që mund të kenë përqendrimet ekonomike, marrëveshjet tregtare ose kontrolli mbi përmbajtjen ekskluzive në kufizimin e konkurrencës. U evidentua se, në tregje ku një numër i kufizuar operatorësh kontrollojnë aksesin në përmbajtje, paketat tregtare dhe marrëdhëniet me operatorët e tjerë të shpërndarjes, ekziston rreziku i reduktimit të zgjedhjes së konsumatorit, rritjes së çmimeve dhe krijimit të kushteve të pabarabarta për operatorët më të vegjël. Në këtë kuadër, u kërkua që Autoriteti i Konkurrencës të analizojë jo vetëm aspektin formal të përqendrimeve të autorizuara, por edhe efektet pasuese që këto transaksione mund të kenë në strukturën e tregut, sjelljen e operatorëve, politikat e çmimeve, aksesin në përmbajtje dhe marrëdhëniet me operatorët kabllorë ose ofruesit e tjerë të shërbimit. U theksua se vlerësimi i konkurrencës në këtë sektor nuk duhet të kufizohet vetëm te momenti i autorizimit të transaksionit, por duhet të shtrihet edhe në mënyrën se si tregu funksionon pas realizimit të tij.
Gjithashtu, u evidentua nevoja për të vlerësuar nëse paketat e përbashkëta, përmbajtja ekskluzive, çmimet e ngjashme ose kushtet e ofruara ndaj konsumatorëve dhe operatorëve të tjerë mund të krijojnë efekte kufizuese në treg. Shqetësimi kryesor i ngritur lidhej me mundësinë që konsumatorët të përballen me oferta të kufizuara dhe me mungesë alternative reale, ndërsa operatorët më të vegjël të vendosen në pozitë më të dobët negociuese. Në përgjigje, Autoritetit sqaroi se procedura e mëparshme kishte të bënte me vlerësimin e përqendrimit dhe autorizimin e transaksionit, ndërsa çështjet që lidhen me ofertat tregtare, përmbajtjen, çmimet dhe sjelljen faktike të operatorëve kërkojnë analizë të veçantë dhe që do të shqyrtohen nga Autoriteti në përputhje me kompetencat e tij ligjore.
Gjatë diskutimit u ngritën komente mbi zbatimin e detyrave të lëna në rezolutën e mëparshme, me fokus te transparenca, aksesi në informacion, efektiviteti i rekomandimeve dhe ndikimi real i vendimmarrjes së Autoritetit të Konkurrencës në tregjet me rëndësi për qytetarët.
Një nga çështjet e ngritura lidhej me nevojën që Autoriteti të ketë akses të plotë dhe në kohë në informacionin që i nevojitet për ushtrimin e kompetencave të tij ligjore. U theksua se institucionet publike nuk duhet të pengojnë apo vonojnë dhënien e informacionit ndaj një institucioni të pavarur, pasi kjo cenon cilësinë e analizës, zgjat procedurat dhe dobëson efektivitetin e ndërhyrjes në treg. Njëkohësisht, u kërkua që vetë Autoriteti të forcojë transparencën në publikimin e vendimeve, në mënyrë që Kuvendi, aktorët e tregut dhe publiku të kenë mundësi të kuptojnë më qartë arsyetimin, bazën ligjore dhe ndikimin e vendimmarrjes.
Në këtë kuadër, u evidentua nevoja për balancë ndërmjet detyrimit për transparencë dhe mbrojtjes së të dhënave konfidenciale apo sekreteve tregtare, në mënyrë që konfidencialiteti të mos pengojë kontrollin parlamentar, informimin e publikut dhe vlerësimin e vendimmarrjes së Autoritetit.
Një tjetër çështje e diskutuar lidhej me raportin ndërmjet Autoritetit dhe institucioneve të kontrollit financiar. U theksua nevoja që Autoriteti të jetë i hapur ndaj auditimit institucional, veçanërisht në rastet kur vendimmarrja ka ndikim financiar ose kur masat administrative të vendosura ngrejnë pikëpyetje mbi proporcionalitetin e tyre. Nga ana tjetër, u evidentua se çdo formë kontrolli duhet të respektojë pavarësinë funksionale të Autoritetit dhe të mos ndërhyjë në vlerësimin substancial të vendimmarrjes, i cili mbetet objekt i kontrollit gjyqësor.
Në diskutim u ngrit edhe shqetësimi për rekomandimet që Autoriteti u drejton institucioneve publike dhe autoriteteve rregullatore. U vlerësua se mosmarrja në konsideratë, mungesa e përgjigjeve apo zbatimi i pjesshëm i këtyre rekomandimeve dobëson efektin e ndërhyrjes së Autoritetit dhe duhet të pasqyrohet më qartë në raportimin vjetor dhe në rezolutën e Kuvendit.
Po ashtu, u kërkua që Autoriteti të ndjekë nga afër zhvillimet dhe praktikat më të fundit europiane në fushën e konkurrencës, veçanërisht sa i takon tregjeve digjitale, platformave të mëdha online, tregtisë elektronike dhe modeleve të reja të ndërmjetësimit tregtar. U theksua se këto zhvillime mund të kenë ndikim të drejtpërdrejtë edhe në tregun vendas dhe kërkojnë një qasje më proaktive nga Autoriteti.
Diskutimet u ndalën edhe te tregjet me ndikim të drejtpërdrejtë në kostot e jetesës dhe shërbimet bazë për qytetarët. U kërkua që Autoriteti të kryejë analiza më të plota dhe më serioze për tregjet ku çmimet kanë barrë të lartë mbi konsumatorët, ku ekziston dyshimi për pozitë dominuese, sjellje abuzive, mungesë transparence ose kufizim të konkurrencës. Në këtë drejtim, u evidentua nevoja për më shumë dokumentim, më shumë prova të shkruara dhe analiza më të qarta mbi strukturën e tregut, tarifat, kostot, marzhet dhe efektin te qytetari.
Një pjesë e diskutimit iu kushtua edhe marrëveshjeve të shkëmbimit të informacionit ndërmjet operatorëve në tregje të rregulluara. U ngrit shqetësimi se shkëmbimi i të dhënave ndërmjet operatorëve mund të krijojë rrezik për koordinim të sjelljes tregtare, veçanërisht kur informacioni lidhet me çmime, prime, kosto, fitime apo elementë të tjerë që ndikojnë në çmimin final. Për këtë arsye, u kërkua që marrëveshje të tilla të monitorohen me kujdes dhe, kur është e nevojshme, të rishikohen në bashkëpunim me autoritetet rregullatore sektoriale.
Në përgjigje, Autoritetit sqaroi se publikimi i vendimeve kufizohet nga detyrimi ligjor për mbrojtjen e informacionit konfidencial dhe sekreteve tregtare. U theksua se, nëse Kuvendi kërkon akses më të gjerë në të dhëna të tilla, kjo kërkon ndërhyrje ligjore të posaçme. Lidhur me auditimin, u sqarua se kontrolli institucional duhet të dallojë ndërmjet auditimit administrativ ose financiar dhe vlerësimit të përmbajtjes së vendimmarrjes, pasi kjo e fundit lidhet me pavarësinë e Komisionit të Konkurrencës dhe kontrollohet nga gjykata.
Sa i takon marrëveshjeve të shkëmbimit të informacionit, u sqarua se praktika të tilla mund të ekzistojnë edhe në juridiksione të tjera, por ato duhet të jenë të kufizuara, transparente dhe të shoqëruara me kushte të qarta për të shmangur shkëmbimin e informacionit të ndjeshëm konkurrues. U theksua gjithashtu se në tregjet e rregulluara është e nevojshme të dëgjohen dhe të përfshihen edhe autoritetet sektoriale, pasi një pjesë e elementeve të çmimit ose të funksionimit të tregut mund të lidhen me rregullimin përkatës.
Në përmbyllje të diskutimeve, Kryetarja e Komisionit Znj. Ekonomi, përmblodhi disa nga çështjet kryesore që do të mbahen në konsideratë gjatë hartimit të projektrezolutës për veprimtarinë e Autoritetit të Konkurrencës.
U evidentua, së pari, nevoja për të adresuar problematikën e mungesës së përgjigjeve ose vonesave nga institucionet publike ndaj kërkesave për informacion të Autoritetit. Kjo u vlerësua si një pengesë që ndikon drejtpërdrejt në ushtrimin efektiv të funksioneve të tij ligjore, në cilësinë e analizave dhe në kohëzgjatjen e procedurave të monitorimit apo hetimit. Për këtë arsye, u theksua se këto raste duhet të evidentohen dhe të raportohen më qartë në kuadër të mekanizmave parlamentarë të mbikëqyrjes.
Gjithashtu, u nënvizua rëndësia e forcimit të bashkëpunimit dhe koordinimit ndërmjet Autoritetit të Konkurrencës, autoriteteve rregullatore, institucioneve mbikëqyrëse dhe institucioneve të tjera publike që kanë kompetenca në tregje të caktuara. Ky koordinim vlerësohet i nevojshëm sidomos në rastet kur rekomandimet, konstatimet ose ndërhyrjet prekin të njëjtat tregje, operatorë apo problematika me ndikim ekonomik dhe publik.
Sa i përket, ndjekjes së rekomandimeve që Autoriteti u drejton institucioneve publike dhe autoriteteve përkatëse, u kërkua që raportimi vjetor të vijojë të raportojë mbi rekomandimet e dhëna, nivelin e përgjigjes, reflektimit dhe zbatimit të tyre nga institucionet përgjegjëse. 
U evidentua edhe rëndësia e rolit të Autoritetit në kuadër të procesit të integrimit europian, veçanërisht në lidhje me detyrimet që burojnë nga Kapitulli 8 dhe nga rekomandimet e raporteve të Bashkimit Europian. U theksua se veprimtaria e Autoritetit duhet të orientohet jo vetëm drejt zbatimit formal të kuadrit ligjor, por edhe drejt forcimit real të kapaciteteve zbatuese, përafrimit të praktikës me standardet europiane dhe rritjes së efektivitetit të politikës së konkurrencës.
Sa i takon raportimit vjetor, u kërkua përmirësimi i mëtejshëm i strukturës dhe përmbajtjes së tij përmes përdorimit të indikatorëve më të qartë, të matshëm dhe të krahasueshëm. Raporti duhet të pasqyrojë në mënyrë më të plotë të dhëna mbi monitorimet, hetimet, përqendrimet, marrëveshjet e ndaluara, abuzimin me pozitën dominuese, përjashtimet nga ndalimi, gjobat, rekomandimet dhe nivelin e zbatimit të tyre. U vlerësua se një raportim më analitik do t’i mundësonte Kuvendit të vlerësonte më mirë performancën institucionale dhe ndikimin konkret të vendimmarrjes në treg.
U theksua gjithashtu nevoja që raportimi mbi masat administrative të jetë më i plotë, duke përfshirë jo vetëm numrin dhe vlerën e gjobave të vendosura, por edhe nivelin e realizimit, ekzekutimit dhe ndjekjes së tyre. Kjo u vlerësua si e rëndësishme për të matur efektivitetin real të vendimmarrjes së Autoritetit dhe për të shmangur raportimin vetëm formal të masave të marra.
Një çështje tjetër e evidentuar ishte mungesa e kapaciteteve njerëzore dhe nevoja për plotësimin e vendeve vakante. U vu në dukje se ushtrimi efektiv i funksioneve të Autoritetit kërkon staf të specializuar, kapacitete analitike dhe ekspertizë të qëndrueshme, veçanërisht në kushtet kur tregjet bëhen gjithnjë e më komplekse dhe kur sektori privat konkurron më fort për burime njerëzore të kualifikuara.
Në përfundim, u sugjerua që Autoriteti të orientojë prioritetet drejt një numri më të kufizuar tregjesh me ndikim të lartë publik dhe ekonomik, në mënyrë që kapacitetet institucionale të mos shpërndahen në shumë drejtime njëkohësisht. U theksua nevoja që ankesat e paraqitura nga qytetarët dhe subjektet të analizohen sipas tregjeve ku ka përqendrim më të madh problematikash, si dhe që Autoriteti të ndjekë më nga afër praktikën dhe vendimmarrjen e autoriteteve europiane të konkurrencës, me qëllim përshtatjen e qasjeve më të mira në kontekstin shqiptar.
Miratimi i rezolutës, 16 qershor 2026
Në mbledhjen e datës 16 tetor, Znj. Ekonomi informoi se ralatori ka përgatitur draftin e projektrezolutës, e cila iu është shpërndarë deputetëve. 
Gjatë diskutimeve u propozua ndryshimi i tre rekomandimeve dhe shtimi i një rekomandimi të dhjetë, ndryshime që u reflektuan. 
IV. PËRFUNDIME
Në përfundim të shqyrtimit, projektrezoluta u miratua. 
Në përputhje me nenin 103 pika 3 të Rregullores së Kuvendit, projektrezoluta do t’i paraqitet Komisionit për Nismat Qytetare, Bashkëpunimin dhe Mbikëqyrjen Institucionale, sipas variantit bashkëlidhur këtij raporti.

KUVENDI


PROJEKTREZOLUTË
PËR VLERËSIMIN E VEPRIMTARISË SË AUTORITETIT TË KONKURRENCËS PËR VITIN 2025

Kuvendi i Republikës së Shqipërisë,
Duke vlerësuar rolin e Autoritetit të Konkurrencës në sigurimin e konkurrencës së lirë dhe efektive në treg, në zbatim të ligjit nr. 9121, datë 28.7.2003, “Për mbrojtjen e konkurrencës”, të ndryshuar;
Duke njohur rëndësinë e Autoritetit të Konkurrencës si institucion i pavarur në monitorimin, hetimin dhe analizimin e tregjeve me ndikim në ekonominë kombëtare, funksionimin e tregut dhe mirëqenien e konsumatorëve;
Duke konsideruar rekomandimet e Progres Raportit të Bashkimit Evropian për forcimin e zbatimit të rregullave të konkurrencës, si dhe për rritjen e ndërgjegjësimit mbi këto rregulla;
Vlerëson veprimtarinë e Autoritetit të Konkurrencës gjatë vitit 2025, në drejtim të:
Zhvillimit të 18 monitorimeve në tregje të ndryshme; 7 procedurave hetimore; shqyrtimit të 83 ankesave, nga të cilat 3 kanë sjellë aktivizimin e procedurave të monitorimit; trajtimit të 2 rasteve në kuadër të përjashtimit nga ndalimi i marrëveshjeve; njoftimit të 71 transaksioneve, nga të cilat 58 kanë kaluar në procedurat e kontrollit të përqendrimeve dhe janë autorizuar nga Komisioni i Konkurrencës; si dhe dhënies së mendimit për 17 projektakte dhe vlerësimit të 26 projektakteve normative të enteve rregullatore.
Ushtrimit të funksioneve ligjore në mbrojtje të konkurrencës së lirë dhe efektive, përmes monitorimeve, hetimeve, kontrollit të përqendrimeve dhe vendimmarrjes së Komisionit të Konkurrencës;
Monitorimit të një game të gjerë tregjesh me ndikim në ekonomi dhe te konsumatori, përfshirë tregje të ndjeshme si produktet ushqimore, shërbimet bankare, sigurimet, shërbimet celulare, shërbimi spitalor, transporti, barnat dhe produktet e shportës ushqimore; 
Hapave të ndërmarrë në drejtim të përafrimit të kuadrit ligjor dhe praktikës institucionale me standardet e Bashkimit Evropian, përfshirë hartimit të ndryshimeve në ligjin nr. 9121/2003, “Për mbrojtjen e konkurrencës”, të ndryshuar;
Ushtrimit aktiv të funksionit të vlerësimit të akteve dhe projektakteve normative, veçanërisht në sektorë të rregulluar dhe me ndikim te konsumatori, si komunikimet elektronike, energjia, gazi dhe furnizimi me ujë;
Kuvendi rekomandon, që Autoriteti i Konkurrencës për vitin 2026, të përmirësojë punën në këto drejtime:
1. Të vijojë përafrimin e kuadrit ligjor dhe nënligjor me standardet e Bashkimit Evropian, në përputhje me detyrimet e PKIE-së dhe praktikat më të mira evropiane në fushën e konkurrencës.
2. Të prioritizojë tregjet që do t’i nënshtrohen monitorimit dhe hetimit, me qëllim rritjen e efikasitetit në përdorimin e burimeve institucionale dhe orientimin e ndërhyrjeve drejt tregjeve që paraqesin problematika më të theksuara ose pasoja më të drejtpërdrejta për konkurrencën dhe interesin publik.
3. Të përdorë në mënyrë efektive kompetencat ligjore për sigurimin e informacionit nga ndërmarrjet, palët e treta dhe institucionet publike, në përputhje me nenet 33 dhe 34 të ligjit nr. 9121/2003 dhe të intensifikojë bashkëpunimin me institucionet përgjegjëse për kontrollin financiar, tatimet, doganat dhe entet rregullatore.
4. Të forcojë bashkëpunimin me autoritetet simotra të konkurrencës dhe të mbrojtjes së konsumatorit, në përputhje me nenet 71 dhe 72 të ligjit nr. 9121/2003. Të përdorë në mënyrë aktive mekanizmat e shkëmbimit të informacionit me këto autoritete, veçanërisht për tregjet ku operojnë kompani ndërkombëtare, zinxhirë rajonalë furnizimi ose operatorë, që tregtojnë të njëjtat produkte në disa vende.
5. Të rrisë ndërgjegjësimin publik mbi përdorimin e instrumentit të ankesës dhe të hartojë formate standarde orientuese për qytetarët dhe bizneset. Në raportimin vjetor, të pasqyrohen arsyet e pranimit ose mosshqyrtimit të ankesave, si dhe rastet kur ato kanë shërbyer si indicie për nisjen e monitorimeve apo hetimeve.
[bookmark: OLE_LINK2]6.⁠ ⁠Të sigurojë monitorimin periodik të marrëveshjes për shkëmbimin e informacionit në tregun e sigurimeve TPL/MTPL, dhe të garantojë konkurueshmërinë, duke verifikuar që të dhënat e shkëmbyera të jenë vetëm statistikore, të përmbledhura dhe jo të dhëna të ndjeshme tregtare. Të vijojë bashkëpunimin me AMF në shkëmbimin e informacionit me qëllim mbajtjen nën vëmendje të shtuar të këtij tregu dhe parandalimin e çdo forme të koordinimit antikonkurrues dhe mbrojtjen e interesit të konsumatorëve. 
[bookmark: OLE_LINK1]7. ⁠Të hetojë tregun e hidrokarbureve, duke analizuar strukturën e tregut, zinxhirin e furnizimit, formimin e çmimeve, rolin e ndërmjetësve tregtarë dhe sjelljen e operatorëve.
8. Të monitorojë evolucionin e tregut të shërbimeve spitalore private duke analizuar nëse ka elemente të abuzimit me pozitën dominuese në treg, si dhe duke verifikuar nëse niveli i formalizimit, gjurmueshmëria e shërbimeve dhe pagesave, transparenca e tarifave dhe kontrolli rregullator janë të mjaftueshme për të parandaluar çmimet e tepruara dhe kufizimin e ofertës.
9. ⁠ Të kryejë, sa më parë, një hetim të thelluar të tregut të shërbimeve televizive me pagesë dhe platformave OTT/IPTV, duke analizuar strukturën e tregut, marrëdhëniet ndërmjet operatorëve, paketat e kanaleve dhe përdorimin e të drejtave ekskluzive të transmetimit. Hetimi të zhvillohet brenda afateve procedurale dhe me ritëm të përshpejtuar, në mënyrë që ndërhyrja e Autoritetit të mos humbasë efektivitetin dhe të parandalojë në kohë konsolidimin e praktikave të mundshme antikonkurruese në treg.
10. Të vijojë monitorimin e tregut të shërbimeve celulare, me fokus në strukturën duopolistike të tregut, sinkronizimin e çmimeve, ngjashmërinë e ofertave, transparencën e metodologjisë kosto–çmim dhe aplikimin e klauzolave të indeksimit me inflacionin. Në vijim të hetimit të thelluar të hapur me vendimin nr. 1226, datë 18.11.2025, Autoriteti të raportojë në Kuvend mbi gjetjet, masat e ndërmarra dhe efektet për konkurrencën efektive dhe mbrojtjen e konsumatorit.

